DA Den Europæiske Unions Tidende C 362/1

UDTALELSE FRA KOMMISSIONEN

af 29. oktober 2015

om planen for bortskaffelse af radioaktivt affald, der fremkommer ved trin III og IV i nedlukningen af kernekraftværket Bohunice A-1 beliggende i Den Slovakiske Republik

(Kun den slovakiske udgave er autentisk)

(2015/C 362/01)

Nedenstående vurdering foretages i henhold til Euratom-traktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 30. marts 2015 modtog Europa-Kommissionen i overensstemmelse med Euratom-traktatens artikel 37 fra Den Slovakiske Republiks regering almindelige oplysninger om planen for bortskaffelse af radioaktivt affald, der fremkommer ved trin III og IV i nedlukningen af kernekraftværket Bohunice A-1.

På grundlag af disse oplysninger og yderligere oplysninger, som Kommissionen anmodede om den 30. april 2015, og som de slovakiske myndigheder fremsendte den 10. juni 2015, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget og det nærmeste punkt på en anden medlemsstats område, i dette tilfælde Den Tjekkiske Republik, er 38 km. Den østrigske og den ungarske grænse befinder sig i en afstand på henholdsvis 55 km og 62 km.

2. Under normale demonteringsbetingelser er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som fastsættes i de nye grundlæggende sikkerhedsnormer (Rådets direktiv 2013/59/Euratom (2)).

3. Fast affald med meget lav og lav radioaktivitet vil blive midlertidigt oplagret på stedet, inden det overføres til det godkendte nationale depot for radioaktivt affald ved Mochovce i Slovakiet. Mellem- og højaktivt fast radioaktivt affald vil blive oplagret på stedet, indtil et nationalt depot står til rådighed.

4. Ikke-radioaktivt fast affald eller restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette bør ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

5. Skulle der ske utilsigtet udledning af radioaktive stoffer som følge af ulykker af den type og størrelse, som omhandles i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som fastsættes i de nye grundlæggende sikkerhedsnormer (direktiv 2013/59/Euratom).

Kommissionen konkluderer, at gennemførelsen af planen om bortskaffelse af radioaktivt affald, der fremkommer ved trin III og IV i nedlukningen af kernekraftværket Bohunice A-1 i Den Slovakiske Republik, hverken under normal drift eller i tilfælde af ulykker af den type og størrelse, som behandles i de almindelige oplysninger, kan antages at ville medføre sundhedsmæssigt betydelig radioaktiv kontaminering af en anden medlemsstats vande, jord eller luftrum for så vidt angår bestemmelserne i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 29. oktober 2015. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom (EUT L 13 af 17.1.2014, s. 1).